KIRJALLINEN KYSYMYS E-1549/03 esittäjä(t): Toine Manders (ELDR) komissiolle. Pullopanttijärjestelmän lainvastainen käyttöönotto Saksassa.



Virallinen lehti nro 011 E , 15/01/2004 s. 0192 - 0194



KIRJALLINEN KYSYMYS E-1549/03 esittäjä(t): Toine Manders (ELDR) komissiolle (7. toukokuuta 2003) Aihe: Pullopanttijärjestelmän lainvastainen käyttöönotto Saksassa Saksa otti 1. tammikuuta 2003 käyttöön kaikkien kertakäyttöisten olut-, virvoitusjuoma- ja vesitölkkien keräämisjärjestelmään, jota varten ei ole kuitenkaan vieläkään kehitetty keskitettyä keräämis- tai laskentajärjestelmää. Tämänkaltaisen järjestelmän puuttuminen ja tarve siirtyä uudelleentäytettäviin pakkauksiin on yhteisön lainsäädännön mukaan este kaupankäynnille, sillä syrjitään maahantuojia ja se ei ole asianmukaista. Lisäksi keskitetyn keräys- ja laskentajärjestelmän puuttuessa pullopanttijärjestelmästä on esitetty valituksia. Komissio on useissa tapauksissa ilmoittanut kantansa, jonka mukaan panttijärjestelmä on este kilpailulle, ja sitä voidaan pitää oikeutettuna ainoastaan, kun se on asianmukainen keino direktiivin 94/62/EY(1) ympäristönsuojelua koskevien tavoitteiden toteuttamiseksi. Kyse ei ole kuitenkaan siitä, sillä: - Saksa noudattaa pakkauksia ja pakkausjätettä koskevan direktiivin 94/62/EY säännöksiä täysimääräisesti otettuaan käyttöön Duales System Deutschland GmbH:n nk. vihreä piste -järjestelmän; - pullopanttia koskeva velvoite johtuu Saksan pakkauksia koskevassa asetuksessa säädetyistä uudelleenkäyttöä koskevista kiintiöstä. Tarkoitus ei ole kerätä lisää kertakäyttöpakkauksia, vaan pakottaa tuottajia ja maahantuojia ostamaan lisää uudelleenkäytettäviä pakkauksia. Kun otetaan huomioon kiireisyys ratkaista Saksan panttijärjestelmää koskevat kysymykset ja järjestelmästä aiheutuvat vakavat seuraukset, Euroopan tason toimet ovat toivottavia ja tarvittavia. 1. Onko komissio tietoinen Saksassa 1. tammikuuta 2003 käyttöönotetun pullopanttijärjestelmän aiheuttamasta tilanteesta? 2. Katsooko komissio, että Saksan pullopanttijärjestelmän käyttöönotto ei ole asianmukainen keino toteuttaa direktiivissä 94/62/EY säädettyjä ympäristötavoitteita? Katsooko komissio edelleen, että tämä toimi on este kaupalle, että asia on tuotava esille ja Saksaa vastaan on aloitettava rikkomusmenettely? 3. Onko komissio valmis käyttämään vaikutusvaltaansa, jotta nykyistä Saksan panttijärjestelmää vastaan käytävää mineraalivesiä koskevaa menettelyä laajennettaisiin virvoitusjuomiin (joita joko tuotetaan tai ei tuoteta mineraalivedestä) ja mahdollisesti muihin juomiin, ja nopeuttaa mahdollisimman tehokkaasti menettelyn käsittelyä? 4. Onko komissio valmis ottamaan kantaa ennakkoratkaisuun (asia Radlberger/Spitz), jonka Saksan Stuttgartin tuomioistuin esitti Euroopan yhteisöjen tuomioistuimelle, ja nopeuttamaan tämän asian edistymistä mahdollisimman tehokkaasti? 5. Ryhtyykö komissio toimiin, jotta tämä epätoivottava ja lainvastainen toiminta saataisiin lopetettua, ja jos ryhtyy, niin mihin toimiin? Aikooko komissio myös käsitellä kysymystä seuraavassa sisämarkkinaneuvostossa, jotta tätä asiaa koskeva yhteinen kanta määritellään? (1) EYVL L 365, 31.12.1994, s. 10. Margot Wallströmin komission puolesta antama vastaus (3. heinäkuuta 2003) 1. Komissio on tietoinen kysyjän mainitsemasta tilanteesta. 2.4. Komissio on osittain arvioinut niitä vaikutuksia, joita olemassa olevan palautusjärjestelmän korvaaminen kertakäyttöisten juomapakkausten panttimaksulla aiheuttaa, Euroopan yhteisöjen tuomioistuimessa vireillä olevan C-309/02 Radlberger Getränke -asiaa ennakkoratkaisupyynnön yhteydessä. Tämän asian yhteydessä yhteisöjen tuomioistuimelle 20. joulukuuta 2002 toimittamassaan kannanotossa komissio katsoo, että tällainen toimenpide on periaatteessa parlamentin ja neuvoston 20. joulukuuta 1994 annetun pakkausjätedirektiivin 94/62/EY(1) 7 artiklan sekä EY:n perustamissopimuksen 28 artiklan mukaan sallittu, jos siirtyminen olemassa olevista palautusjärjestelmistä kertakäyttöisten pakkausten panttijärjestelmään toteutetaan aiheuttamatta häiriötä tai kohtuuttomia esteitä unionin sisäiselle kaupalle. Saksaa vastaan parhaillaan vireillä oleva kanne C-463/01, joka koskee uudelleenkäyttökiintiöiden vaikutuksia luontaisen kivennäisveden maahantuojiin, ei suoraan vaikuta kertakäyttöisten juomapakkausten pakollisen panttimaksun käyttöönottoon. Tässä asiassa komissio vetosi yhteisöjen tuomioistuimeen, jotta se vahvistaisi tulkinnan, jonka mukaan Saksassa ennen käytössä ollut uudelleenkäyttökiintiö rikkoi pakkausjätedirektiiviä 94/62/EY ja perustamissopimuksen 28 artiklaa ainoastaan siltä osin, kuin se koski lähteellä pullotettavia kivennäisvesiä 15. heinäkuuta 1980 annetun neuvoston direktiivin 80/777/ETY(2) mukaan. Komissio katsoi, että vaikutukset kaupankäyntiin olivat kohtuuttomat niille kivennäisvesille, joita kuljetetaan pitkiä matkoja, erityisesti ulkomailta. Komissio katsoi Saksan käytännön verhotusti rajoittavan tavaroiden vapaata liikkuvuutta. Tätä tuomioistuimen tulkintaa ei ole mahdollista laajentaa käymättä EY:n perustamissopimuksen 226 artiklan mukaista rikkomista koskevaa menettelyä uudestaan läpi kokonaisuudessaan. Komission mahdollisuudet nopeuttaa oikeuskäsittelyä ovat rajalliset, sillä tässä vaiheessa käsittely on yhteisöjen tuomioistuimen vastuulla. Tällä välin komissio on saanut tietoja, jotka antavat aihetta epäillä, noudattaako Saksassa nyt sovellettu uusi panttijärjestelmä, joka on pakollinen eräiden juomien kertakäyttöpakkauksille, niitä vaatimuksia, jotka se toi esille asiaa C-309/02 koskevassa kannanotossa. Erityisesti näyttää siltä, että pantti voidaan nykyisin pääsääntöisesti hyvittää vain siinä liikkeessä, josta kertakäyttöpakkaus on ostettu. Tämän seurauksena kertakäyttöpakkauksiin pakattujen juomien myynti on selvästi laskenut. Komissio on kuitenkin myös tietoinen siitä, että Saksan hallitus aikoo 1. lokakuuta 2003 mennessä saattaa voimaan keräysjärjestelmän, joka mahdollistaa kertakäyttöpakkausten palautuksen mihin tahansa myyntipisteeseen Saksassa. 5. Varmistaakseen uuden keräysjärjestelmän mahdollisimman ripeän käyttöönoton ja ehkäistäkseen pullopantteihin liittyvät rikkomukset tulevaisuudessa komission ympäristöstä ja sisämarkkinoista vastaavat jäsenet ottivat yhteyttä Saksan ympäristöministeri Jürgen Trittiniin toukokuussa 2003. Viitaten komission näkemyksiin, jotka on ilmaistu kirjallisessa kannanotossa asiassa C-309/02, komission jäsenet toivat esiin huolensa nykyisen panttijärjestelmän siirtymävaiheesta, koska tyydyttävää koko maan kattavaa palautusjärjestelmää ei ole luotu. Tältä osin komission jäsenet pyysivät lisätietoja nykytilanteesta sekä lisätietoja esitetystä uudesta palautusjärjestelmästä sekä kehottivat Saksan hallitusta kiirehtimään toimenpiteitä, joilla Saksan lainsäädäntö mukautetaan yhteisön lainsäädäntöön. Komission jäsenet myös kysyivät Saksan hallitukselta, aikooko se jäädyttää nykykäytännön, kunnes kunnollinen palautusjärjestelmä on saatu käyttöön. Vastauksessaan Saksan ympäristöministeri korostaa teollisuuden ja Saksan hallituksen yhteisiä pyrkimyksiä koko maan kattavan palautusjärjestelmän aikaansaamiseksi 1. lokakuuta 2003 mennessä. Ministeri Trittin ei katso tarpeelliseksi jäädyttää nykyistä käytäntöä siihen asti. Komissio arvioi parhaillaan ministeri Trittinin vastausta. Näillä näkymin komissio ei aio ottaa asiaa esille tulevassa sisämarkkinaneuvoston kokouksessa. (1) EYVL L 365, 31.12.1994. (2) Neuvoston direktiivi 80/777/EY luontaisten kivennäisvesien hyödyntämistä ja markkinoille saattamista koskevan jäsenvaltioiden lainsäädännön lähentämisestä (EYVL L 229, 30.8.1980).